Іх суседка, Ядвіга Станіславаўна Бортнік, усе сілы аддавала працы на ферме: 36 гадоў была даяркай. З мужам, таксама жывёлаводам, гадавала чацвёра сыноў і дачку. Была актыўнай удзельніцай мастацкай самадзейнасці ў мясцовым клубе. Разам з Чаславай Шапавал, Ірынай Крэўскай, загадчыцай клуба Леанардай Вановіч ды іншымі жанчынамі часта выступалі і дома, і ў Зэльве, і ў Ваўкавыску. Мабыць, таму і двое сыноў сталі прапагандыстамі мастацтва: адзін выкладае музыку, другі вучыць дзяцей танцам. Радуецца Ядвіга Станіславаўна поспехам і дзяцей, і ўнукаў (а ўнукаў у яе ажно 11!). Глядзіш на гэтую прыгожую светлавалосую жанчыну і дзіву даешся, як змагла яна ўсюды паспяваць, як сумела захаваць цягу да мастацтва і перадаць яе дзецям.